  Майя Бывальцева Тазалыко улонэз кылдытонъя программа Удмуртиысь котькуд ёрос понна нимаз луоз. 8-тӥ шуркынмонэ журналистъёслы со сярысь вераз элькунысь Кун Кенешлэн тӧроезлэн воштӥсез — тазалыкез утёнъя, демографи но семья политикая ялан ужась ӧрилэн кивалтӥсез Светлана Кривилёва. «Али тазалыкез утёнъя министерство ёросъёсын улӥсьёслэсь тазалыксэс эскере. Алнаш ёросын, шуом, ӵемгес курадӟо инфарктъёслэсь но инсультъёслэсь. Тазалыкез утёнъя министерство «Таза сюлэм» программа кылдытоз, куке ми мыномы Алнаше, ми инфарктъёсты, инсультъёсты алон, эскерон ужен выромы. Со дыре ик лулчеберетъя министерство лыдӟетъюртъёсы со висёнъёсын герӟаськем литератураез быръёз, физкультурая но спортъя министерство сюлэмез юнматонъя комплексъёс быръёз. Ми котькуд ёросъя нимаз ужаломы», — пусйиз парламентлэн вице-спикерез. Али программаез дасяло на, депутатъёслэсь но пӧртэм министерствоослэсь ыстэм муртъёссылэсь кылдытэм ужась группалэсь ӵектонъёссэс куто. Чакланъёсъя, ёросъёс понна программаос кык нуналъем луозы. Нырысетӥ нуналаз адямиос тазалыкъя паспортъёс басьтозы, лекциос кылзозы, нырысь-валысь эскеронъёсты ортчозы. Кыкетӥ нуналаз соос эмчиосын пумиськозы но ӧнерчиослэсь визь-кенеш басьтозы. Тегъёс: Тазалык Ижкар Удмуртия СветланаКривилёва КунКенеш тазалыкезутён  